Қазақстан Республикасы     
 Білім және ғылым министрінің  
 2014 жылғы «31» қазандағы    
 № 450 бұйрығымен бекітілді

Білім беру ұйымдарының білім алушылары мен тәрбиеленушілерін оқулықтармен және оқу-әдістемелік кешендермен қамтамасыз ету

тетігі

**1.** **Жалпы ережелер**

1. Осы білім беру ұйымдарының білім алушылары мен тәрбиеленушілерін оқулықтармен және оқу-әдістемелік кешендермен (бұдан әрі – ОӘК) қамтамасыз ету тетігі білім беру саласындағы жергілікті атқарушы органдар қызметін үйлестіру, бастауыш, негізгі орта және жалпы орта білім беру ұйымдарын (бұдан әрі – білім беру ұйымдары) оқу әдебиеттерімен уақытылы қамтамасыз ету мақсатында әзірленді.

2. Қазақстан Республикасының Білім және ғылым министрлігі (бұдан әрі – Министрлік) білім беру ұйымдарында пайдалануға рұқсат етілген оқулықтардың, оқу-әдістемелік кешендердің, оқу құралдарының және басқа да қосымша әдебиеттердің, оның ішінде электрондық жеткізгіштердегі тізбесін (бұдан әрі – Тізбе) жыл сайын 10 қаңтарға дейін бекітеді.

3. Облыстардың, Астана және Алматы қалаларының білім басқармалары, аудандар мен қалалардың (облыстық маңызы бар қаланың) білім бөлімдері (бұдан әрі – жергілікті атқарушы органдар) бастауыш, негізгі орта, жалпы орта білім берудің оқу бағдарламаларын, сонымен қатар мамандандырылған және арнайы түзету жалпы білім беретін оқу бағдарламаларын іске асыратын мемлекеттік білім беру ұйымдарына қағаз және электронды жеткізгіштердегі оқулықтарға, оқу-әдістемелік кешендерге тапсырыс беруді, оларды сатып алу мен жеткізуді қамтамасыз етеді.

4. Тегін оқулықтармен және ОӘК-мен әлеуметтік мәртебесіне қарамастан, жыл сайынғы оқулықтарды кезең-кезеңімен сатып алу (резерв қорын есепке ала отырып) арқылы жергілікті бюджет қаражаты есебінен Министрлікпен бекітілетін оқулықтарды қайта басып шығару кестесіне сәйкес барлық мемлекеттік мектептердің оқушылары қамтамасыз етіледі.

Жергілікті атқарушы органдар жергілікті бюджет қаражаты есебінен оқулықтардың, ОӘК-нің, оқу құралдарының барлық міндетті данасымен мемлекеттік білім беру ұйымдарының кітапханаларын қамтамасыз етеді.

Оқулықтар мен ОӘК-ні Тізбеге енетін атауы бойынша сатып алу білім беру ұйымдарының кітапханалары үшін қорландыру циклі бойынша қажетті оқу әдебиеттерін бұдан әрі қосымша сатып алу арқылы толық таралымымен 4 жылда бір рет жүзеге асырылады.

Қажетті оқулықтарды қосымша сатып алу 4 жылдық циклдің 2 жыл мерзімінің өтуі бойынша болжанған білім алушылар контингентінің жиырма пайызынан артық емес көлемде жүргізіледі.

5. Республикалық білім беру ұйымдарының білім алушылары мен тәрбиеленушілерін, сонымен қатар шетелде тұратын отандастарымызды оқулықтармен және ОӘК-мен қамтамасыз етудегі қажеттілікті Министрлік анықтайды және республикалық бюджет қаражаты есебінен қамтамасыз етіледі.

6. Мемлекеттік емес білім беру ұйымдарының білім алушылары мен тәрбиеленушілерін оқулықтармен және ОӘК-мен қамтамасыз ету тәртібі білім беру ұйымдарымен өздігінен Қазақстан Республикасының заңнамасына сәйкес анықталады.

**2.** Білім беру ұйымдарын оқулықтармен, оқу-әдістемелік кешендермен және оқу-әдістемелік құралдармен қамтамасыз ету тәртібі

7. Жыл сайын қаңтар айында:

1) Министрлік Қазақстан Республикасы Білім және ғылым министрлігінің сайтында заңдық күшіне енген Тізбені баспалардың және білім беру ұйымдарының танысуы үшін орналастырады;

2) баспалар өз ұйымының сайтында Тізбеге енген оқулықтар мен ОӘК-нің прайс-парағын білім беру ұйымдарының танысуы үшін орналастырады.

3) жергілікті атқарушы органдар білім беру ұйымдары білім алушыларының болжамды санын төрт жылдық цикл аралығындағы білім алушылар мен тәрбиеленушілердің, оның ішінде мамандандырылған, арнайы білім беру ұйымдарындағы, арнайы сыныптардағы контингентін есепке ала отырып, келесі оқу жылына оқулықтар мен ОӘК-ні сатып алуға өтінімді оның негізінде қалыптастырады.

8. Жергілікті атқарушы органдар Тізбеге сәйкес білім беру ұйымдарынан келіп түскен қағаз және электронды жеткізгіштердегі оқулықтар мен ОӘК-ні сатып алу өтінімін баспаларға жолдайды.

9. Жергілікті атқарушы органдар жыл сайын қаңтар-наурыз айларында білім беру ұйымдарының өтінімдері негізінде оқулықтар мен ОӘК басып шығаруды жүзеге асыратын ұйымдармен шарттар жасайды.

10. Жергілікті атқарушы органдар жыл сайын сәуір айында оқулықтар мен ОӘК басып шығарушы ұйымнан білім беру ұйымдарына дейін жеткізуді жүзеге асыратын әлеуетті жеткізушілерді анықтау бойынша мемлекеттік сатып алулар рәсімдерін өткізеді.

Әлеуетті жеткізушілерді анықтау бойынша мемлекеттік сатып алуларды өткізу рәсімінің міндетті шарты берілген қызметтерді атқаруда тәжірибенің, тиісті автокөліктің, қойма ғимараттарының болуын көздейтін біліктілік талаптары болуы керек.

11. Білім беру ұйымдарына оқулықтар мен ОӘК-ні жеткізу 10 тамызға дейін жүзеге асырылады.

12. Облыстардың, Астана және Алматы қалаларының білім басқармалары жыл сайын білім беру ұйымдарының жаңа оқу жылына оқулықтармен және ОӘК-мен қамтамасыз етілуі бойынша ақпаратты Министрлікке 15 тамыздан кешіктірмей жолдайды.

**3.** Білім беру ұйымдарының оқулықтармен, оқу-әдістемелік кешендермен және оқу-әдістемелік құралдармен қамтамасыз етілу мен оның сапасының мониторингісін жүргізу

13. Жергілікті атқарушы органдар білім беру ұйымдарының оқулықтармен және ОӘК-мен қамтамасыз етілуінің тұрақты мониторингісін жүргізеді.

Жүргізілген мониторинг нәтижелері бойынша білім беру ұйымдарын оқулықтармен, ОӘК және оқу-әдістемелік құралдармен қамтамасыз ету тетіктерін жетілдіру бойынша ұсыныстар әзірлейді.

14. Жергілікті атқарушы орган қажеттілік туындаған жағдайда аудан (қала), облыс ішіндегі білім беру ұйымдарының арасында оқулықтар мен ОӘК-ні қайта бөлуді жүргізеді.

4. Оқулықтар, оқу-әдістемелік кешендер мен оқу-әдістемелік құралдарда анықталған қателіктер үшін жауапкершілік

15. Қазақстан Республикасының заңнамасына сәйкес басып шығару мен таралымнан кейінгі оқулықтар мен ОӘК-де анықталған қателіктер үшін жауапкершілік, оның ішінде қателерді жою, оқулықтар мен ОӘК-ні білім беру ұйымдарына дейін жеткізу мен қайта басып шығару баспаға жүктеледі.

\_\_\_\_\_\_\_\_\_\_\_\_\_\_\_\_\_\_\_\_\_